Yuana
Yuana (nòmber sientífiko: Iguana) ta un género di lagadishi ku ta pertenesé na e famia yuana (Iguanidae) i ta nativo na áreanan tropikal di Amerika Sur i Amerika Sentral i Karibe.

Nòmber i klasifikashon 
E género di yuana a wòrdu promé deskribí dor di e naturalista austriako Josephus Nicolaus Laurenti den su buki Specimen Medicum, Exhibens Synopsin Reptilium Emendatam cum Experimentis circa Venena na 1768. E ta inkluí tres espesie: e yuana bèrdè, ku ta komun rònt Karibe i Amerika Sentral antó popular komo bestia di kas, i e yuana antiano, ku ta endémiko na e islanan chikitu di Karibe i yuana pretu di Saba, ku ta endémiko na e islanan Saba i Montserrat. E último dos espesie ta na peliger di ekstinshon dor di destrukshon di nan habitat.

E palabra "yuana" ta derivá di e forma spañó di e nòmber original di e espesie usa dor di e indjannan Taino "Iwana".

Informashon general 

Primeramente, yuana por biba te ku 20 aña. Un yuana adulto tin un koló shinishi bèrdè. Kontrali di esaki, esnan mas yòn tin un koló bèrdè bibu. Un nòmber pa un yu di yuana ta 'shilip' i un yuana bieu yama 'barbachi'. Un otro nòmber pa yuana ta: galiña di palu. Ademas un yuana ta kome solamente blachi/mata i fruta. Banda di esaki, nan gusta sinta den higra di solo pa nan mantené nan kurpa kayente. Bo a yega di tende di 'Yuana Man'? E konosido 'Yuana Man' ta un persona ku ta kana ku algun yuana den Punda.

Konsumo 
Karni di yuana ta mashá gustá den Karibe. Sa traha sòpi di yuana, balchi di yuana i ta hasa yuana tambe. Dos lokalidat na Kòrsou ku sigur ta sirbi plato di yuana ta: 'Plaza Bieu' i 'Jaanchies'.

Prokreashon 
Tin yuana machu i tin yuana muhé. Un yuana machu por alkansá un altura di mínimo 2 meter. E yuana muhé ta pone webu; e ta pone mas ku 5 webu, antó e ta kai sinta i tapa su webunan ku tera. Esaki ta keda tapá te na momento ku e yuananan chikí sali.

Espesie 
E género ta enserá e siguiente espesie, ku e outor i e área di distribushon.

Dicho i Proverbio 
Na kontinuashon ta sigui algun dicho i proverbio tokante di yuana. Di e forma akí nos ta siña un ekspreshon/sabiduria na papiamentu tokante di yuana.

 Yuana ku kome leu for di kas, ta muri mal morto
 Pasó nochi ta mank'é, yuana ta buska su buraku na ten
 Si yuana no sombra na boka di su buraku, unda e sombra antó?
 Yuana ta troka su koló pa bo no tah'é mata

Poema 
Dr. Ronald Severing a skirbi un poema tokante di yuana. E ta titulá: 'Kuarteto pa yuana'. Por lesa esaki den e buki di Mosaiko 3 (HAVO/VWO) na página 116.

Galeria

Animalnan